**La masa timpului**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne,

Cu ochii minții pătrund infinitul albastru...

Bucuria mă umple, simt pacea zămislită

În rugi fierbinți şi dorinți neîmpărtăşite,

Simt focul iubirii,

Mistuind ce a mai rămas neatins,

De Cuvintele-Ți sfinte...

Mă înfior de atât de multă iubire şi...

În propria-mi tăcere, aud răspunsuri

La întrebările-mi nerostite...

Ecouri, cuvinte, silabe,

Îşi aşteaptă rândul cuminți,

Să fie dezbătute, la picioarle Tronului de Har.

Susurul blând şi subțire al glasului Tău,

Îmi spune şoptit: "Nu te teme!"

Nimic nu este mai prețios decât Cuvântul Tău!

El e balsamul ce vindecă sufletul rănit

De prea multă indiferență.

"Stai!Stai!" Strigă orologii la unison...

Dangătul lor sacadat, încă odată încearcă

Să-mi spună că efemeritatea e la ea acasă,

Că eu, sunt doar un invitat la masa timpului

Şi că, vreau sau nu să intru în joc,

Îmi voi dansa ultimul vals

În fața Împăratului...

Cenuşăreasă, Mireasă sau musafir nepoftit,

Încă mai e timp să transform povestea

Dintr-o elegie, într-o epopee măreață,

Iar propriu-mi personaj,

Să se estompeze tot mai mult până când,

Sub aura incandescentă a infinitului,

Să se curețe de zgură şi,

Purificat, să îşi redobândească locul

Pierdut cândva în diadema Creatorului...

Fără negocieri, fără plăți în avans!

Conştient, încredințat sau indiferent,

Propria alegere înlănțuie, încătuşează,

Sau eliberează.

Eşti pregătit pentru eternitate?

Vino Doamne Isuse! Amin!

13/09/14, Barcelona-Lucica Boltasu